העיירה היפה פאלם ספרינגס (Palm Springs) שוכנת כשעה וחצי נסיעה מאנהיים (שם ממוקם דיסנילנד).
פאלם ספרינגס היא עיירת נופש שנתגלתה בשנות ה-20 של המאה הקודמת על ידי שחקני הוליווד אשר אימצו אותה כמקום נופש חורפי מועדף ובנו בה בתי קיט מפוארים. היום היא מונה עשרות אלפי תושבים ומושכת אליה את כל המי ומי של לוס אנג’לס. בעיירה יש רחוב נחמד עם מסעדות, המון מלונות ומגרשי גולף.
בקרבת העיירה יש רכבל (Palm Springs Aerial Tramway) מעפיל לפסגות המקיפות אותה וכן נאות מדבר (Indian Canyons) משופעות במים שלאורכן כמה מסלולי הליכה קצרים. מומלץ ביותר הוא Tahquitz Canyon שכדי לבקר בו יש צורך לצאת לטיול מודרך.
שמורת הטבע הלאומית ג’ושואה טרי (Joshua Tree National Park) שוכנת על הגבול שבין מדבר מוהבי (Mojave) לסונורה (Sonora) בדרום מדינת קליפורניה, כשעתיים נסיעה מאנהיים (ולא רחוק מהעיירה פאלם ספרינגס).
אפשר בהחלט לצאת מאנהיים לטיול יומי אל שמורה זו (אם כי עדיף – אם כבר נוסעים את כל הדרך – ללון בסביבתה לילה אחד – לפני שחוזרים חזרה לאנהיים).
השמורה נקראת על שם עץ היהושע המיתמר לגבהים של יותר מעשרה מ’ ויוצר בשטחי השמורה חורשות קוצניות.
מלבד עצי יהושע ומגוון של קקטוסים יש בשמורה גם תצפיות יפות (אל תוותרו על תצפית קיז, Keys View) וריכוז רב של גושי גרניט אדמדמים שמסודרים זה על זה כמגדל קוביות, יחד עם מצוקים מעוגלים וצריחים מבודדים שמיליוני שנות בלייה עיצבו אותם בקפדנות (ויצרו גן עדן לאוהבי הטיפוס שמגיעים לכאן מכל רחבי העולם).
מבין מסלולי ההליכה הקצרים שמציעה שמורה זו מומלץ במיוחד ה- Hidden Valley המוביל לעמק נחבא, עשיר בבולדרים ענקיים. יש לציין שבקיץ חם מאוד בשמורה זו ובחורף קר. האביב והסתיו הן העונות הטובות ביותר לבקר במקום זה.